Πολιτικό άσυλο στην Κύπρο ζητά αξιωματικός του Τουρκικού στρατού, ο οποίος έφθασε την Κυριακή με τη σύζυγό του στη μαρίνα της Λάρνακας.

Αμέσως μετά την άφιξή του στη Λάρνακα ο Τούρκος κατευθύνθηκε στη Λιμενική Αστυνομία της Κυπριακής Δημοκρατίας, όπου και γνωστοποίησε ότι ζητά άσυλο, καθώς αισθάνεται ότι καταδιώκεται στην Τουρκία.

Σύμφωνα με πληροφορίες του ΚΥΠΕ, ο Τούρκος διαμένει με τη σύζυγό του στο σκάφος με το οποίο έφθασε ως την Κύπρο και βρίσκεται ελλιμενισμένο, υπό τη διακριτική παρακολούθηση των Κυπριακών αρχών, στην μαρίνα της Λάρνακας.

Η υπόθεση εξετάζεται από την Κυπριακή υπηρεσία ασύλου, ενώ από τις αρχές δεν έχουν δοθεί καθόλου λεπτομέρειες ούτε για τον βαθμό, ούτε για τον Κλάδο των Τουρκικών Ενόπλων Δυνάμεων στον οποίο ανήκει ο φυγάς αξιωματικός.